b'\n_START_ARTICLE_\nS\xc3\xadndrome de Sherwood\n_START_PARAGRAPH_\nLa s\xc3\xadndrome de Sherwood \xc3\xa9s un concepte d\'estrat\xc3\xa8gia policial creat per David Piqu\xc3\xa9 quan era comissari general de coordinaci\xc3\xb3 territorial dels Mossos d\'Esquadra. Aquest concepte es va desenvolupar a la seva tesina pel "M\xc3\xa0ster en Pol\xc3\xadticas P\xc3\xbablicas de Seguridad" de la Universitat Oberta de Catalunya. Piqu\xc3\xa9 va morir el 2016. _NEWLINE_El nom, donat pel mateix autor, s\'explica com la met\xc3\xa0fora amb la llegenda de Robin Hood, i el problema que l\'heroi i el seu grup eren els qui decidien qui era ric i mereixia ser robat._NEWLINE_L\'estudi analitza el moviment ocupa a Barcelona durant els anys 90 i 2000, i m\xc3\xa9s concretament els ocupes del barri de Gr\xc3\xa0cia i les estrat\xc3\xa8gies policials aplicables, segons una \xc3\xb2ptica b\xc3\xa8l\xc2\xb7lica i de combat, amb refer\xc3\xa8ncies a t\xc3\xa0ctiques i te\xc3\xb2rics militars cl\xc3\xa0ssics. _NEWLINE_El text va ser pol\xc3\xa8mic quan es va fer p\xc3\xbablic, ja que semblava anticipar respostes policials de dubtosa legalitat fetes pels mossos d\'esquadra. Aquesta doctrina, batejada com a "model Miyamoto Musashi" al text, proposa permetre excessos i provocacions als manifestants per tal de poder convertir la manifestaci\xc3\xb3 o protesta en m\xc3\xa9s violenta. Tamb\xc3\xa9 proposa fer detencions poc justificades i batudes preventives abans de les protestes per violentar l\'estat d\'\xc3\xa0nim i aconseguir el que el text anomena "una batalla campal". El text tamb\xc3\xa9 proposa que la policia no actu\xc3\xaf en un primer moment per tal que "els danys produ\xc3\xafts siguin socialment inacceptables" i que l\'actuaci\xc3\xb3 policial es faci directament contra els manifestants sense donar temps a la fugida i es provoqui l\'enfrontament f\xc3\xadsic. Aix\xc3\xad es provoquen, segons el text, "v\xc3\xadctimes innocents" i es fa que els manifestants que hagin defugit l\'enfrontament acabin trobant-se agents que els dispersaran amb viol\xc3\xa8ncia exagerada i detencions massives. _NEWLINE_Per acabar, la tesina fa una proposta per posar fi al moviment ocupa al barri de Gr\xc3\xa0cia, que se centra en la creaci\xc3\xb3 d\'una opini\xc3\xb3 p\xc3\xbablica desfavorable, un canvi normatiu on es criminalitzi l\'ocupaci\xc3\xb3 d\'habitatge alhora que es potencia l\'habitatge social i, finalment, actuacions policials concretes contra els qui defineix com a "irreductibles" i "l\xc3\xadders" imputant-los delictes comuns.'